Naq ak yoo chi wulak xqꞌehil li Pascua,
li xninqꞌe ebꞌ laj judío,
li Jesús kiwulak Jerusalén.
Kiwulak saꞌ li templo ut aran kixtawhebꞌ li yookebꞌ chi kꞌayiink bꞌooyx,
karner ut paloma.
Chunchuukebꞌ ajwiꞌ aran laj jalol ru tumin.
Li Jesús kixyiibꞌ jun li xtzꞌuum rikꞌin kꞌaam ut kixyolesihebꞌ.
Kirisihebꞌ chixjunilebꞌ chirix kabꞌ rochbꞌenebꞌ li xxul.
Kixpaji li xtumin ebꞌ laj jalol ru tumin ut kixbꞌalqꞌusi li xmeexebꞌ.
Kixye rehebꞌ li yookebꞌ chi kꞌayiink paloma:
—Isihomaq chixjunil aꞌin saꞌ li templo.
Meesuqꞌisi choqꞌ kꞌayil li rochoch lin Yuwaꞌ,
chan li Jesús rehebꞌ.
Tojoꞌnaq kinaq saꞌ xchꞌoolebꞌ li xtzolom naq tzꞌiibꞌanbꞌil retalil saꞌ li Santil Hu li naxye chi joꞌkaꞌin:
Laaꞌin ninra laawochoch ut narahoꞌ saꞌ inchꞌool naq nekeꞌxbꞌaanu li inkꞌaꞌ us saꞌ laawochoch.
Ut ebꞌ laj judío keꞌxye re li Jesús:
—¿Kꞌaꞌru retalil taakꞌut chiqu re naq taqanaw naq wan aawankil chirisinkilebꞌ saꞌ li templo?
chankebꞌ re.
Kichaqꞌok li Jesús ut kixye rehebꞌ:
—Jukꞌumaq li templo aꞌin ut chiru oxibꞌ kutan tinwaklesi wiꞌchik chi akꞌ,
chan rehebꞌ.
Ebꞌ laj judío keꞌchaqꞌok ut keꞌxye re li Jesús:
—Chiru waqibꞌ roxkꞌaal (46) chihabꞌ keꞌkabꞌlak re xyiibꞌankil li templo aꞌin.
¿Ma nakakꞌoxla laaꞌat naq yal chiru oxibꞌ kutan taawaklesi wiꞌchik?
chankebꞌ.
Abꞌanan li Jesús inkꞌaꞌ yoo chi aatinak chirix li templo.
Yoo bꞌan chi aatinak chirix li xkamik ut li xwaklijik wiꞌchik chi yoꞌyo.
Joꞌkan naq ak xwakli wiꞌchik chi yoꞌyo saꞌ xyaanqebꞌ li kamenaq,
keꞌnaq saꞌ xchꞌoolebꞌ li xtzolom li kꞌaꞌru kixye li Jesús naq toj maajiꞌ nakam.
Ut keꞌxpaabꞌ li kꞌaꞌru tzꞌiibꞌanbꞌil chaq najter saꞌ li Santil Hu ut keꞌxpaabꞌ ajwiꞌ li kꞌaꞌru kiyeheꞌ rehebꞌ xbꞌan li Jesús.
Naq li Jesús wan aran Jerusalén chixnumsinkil li ninqꞌe Pascua,
nabꞌalebꞌ keꞌpaabꞌan re xbꞌan naq keꞌril li milagro li kilajxbꞌaanu.
Abꞌanan li Jesús inkꞌaꞌ kixkꞌojobꞌ xchꞌool rikꞌinebꞌ xbꞌan naq naxnaw chanru li xkꞌaꞌuxebꞌ.
Inkꞌaꞌ tento naq taachꞌolobꞌaaq chiru chanru li xkꞌaꞌuxebꞌ xbꞌan naq ak naxnaw chanru li xnaꞌlebꞌ li junjuunq.